Ljudi provociraju, a onda se dogodi zlo, nije li lakše uopće ne provocirati, rekao je rektor Francetić

RIJEKA - Udruga Opus dei organizirala je u subotu navečer ispred HNK Ivana pl. Zajca molitvu i prosvjed protiv još jedne izvedbe predstave Hrvatsko glumište Olivera Frljića. Okupilo se pedestak vjernika katolika koji su molili za redatelja i autora predstave, kako su kazali, jer autori predstave ‘vrijeđaju Boga i osjećaje vjernika’.

Među ostalima koji su bili pred kazalištem bio je i rektor Bogoslovije Sanjin Francetić, koji nam je rekao da provokacija koja se čini u predstavi vrijeđa osjećaje vjernika i samoga Boga, a takve provokacije slične su onima u Parizu.

– Ljudi provociraju, a onda se dogodi zlo, nije li onda lakše uopće ne provocirati. Zato molimo za duše autora ove predstave, ali i glumaca koji u njoj moraju nastupati, inače će izgubiti posao, rekao je rektor Francetić.

Svi s kojima smo razgovarali ispred kazališta rekli su nam da su na okupljanje došli na SMS-poziv i da su o inicijativi čitali na internetu i facebooku, a da predstavu nisu gledali.

– Dovoljni su nam bili isječci i nećemo takvo što ni gledati, rekao je rektor Francetić i ostali, koji su se nakon početka predstave u 19 30 polako razišli.

Inicijativa ima za cilj prikupiti peticijom 10.000 potpisa i smijeniti intendanta, te svoj zahtjev šalju ministrici Andreji Zlatar-Violić i gradonačelniku Vojku Obersnelu.

Zamjenik intendanta Olivera Frljića Marin Blažević, koji je došao vidjeti što se ispred kazališta događa, rekao nam je:

– Ovo je predivno, dirnut sam, a čujem da se u Kapucinskoj crkvi također sada održava misa za spas naših duša. No, to nije sve – u Ugostiteljskoj školi u Opatiji navodno vjeroučitelji od djece traže da potpisuju ovu peticiju, i to je isto krasno – rekao nam je ironično Blažević.

U večerašnjoj izvedbi Hrvatskog glumišta, inače, na početku predstave ubačen je najnoviji govor Tomislava Karamarka iz izborne noći, kada uzvikuje ” Imamo predsjednicu” (što je inače popularni ringtone), a u sceni s nasiljem nad pripadnikom srpskog naroda i izjavu nove predsjednice Kolinde Grabar-Kitarović o tome da su i Srbi koji žive u Hrvatskoj također – Hrvati.

Kako je poznato, na pročelju kazališta od izbora je izvješen plakat “Predsjednice, dobrodošli u Hrvatsko glumište”.